
Mentális védelem a sportban: pszichológiai tényezők szerepe a sportolói kiégés és a sérülések kapcsolatában, prevenciójában

Kulcsszavak: sportolói kiégés; sportsérülés; flow; sportmotiváció; pszichológiai immunrendszer
A rendszeres fizikai aktivitás szerepe vitathatatlan az egészség megőrzésében, ugyanakkor a verseny- és élsport fokozza a sérülések és a kiégés kockázatát. Jelen kutatás a sportolói kiégés és sérülések összefüggését vizsgálja, fókuszálva a megelőzési lehetőségekre, különös tekintettel a pszichológiai immunrendszer, az intrinzik motiváció és a flow élmények preventív szerepére. Keresztmetszeti kutatásomban 154 sportoló vett részt. A vizsgált változókat a Sportolói Kiégés Kérdőív, Sportmotivációs Skála, Flow Kérdőív, Rövidített Pszichológiai Immunrendszer Kérdőív, illetve egy saját szerkesztésű kérdőív segítségével mértem. A kapott eredmények alapján azok a sportolók, akik évente többször bajlódnak sérüléssel, érzelmileg és fizikailag kimerültebbek, mint a ritkábban sérülő sportolók csoportja. A versenyzési szintet tekintve a megyei szinten versenyzők, míg a sportágtípus felosztásban a csapatsportolók mutattak magasabb kiégés szintet. A fejlett pszichológiai immunrendszer megvédheti a sportolót a kiégéstől, valamint csökkeni a sérülés esélyét is. A flow gyakori átélése pedig mérsékeli a kiégéssel járó tünetek megjelenését. Továbbá míg a kiégés mértékének növekedésével csökken az öndeterminált szabályozás, addig a külső szabályozás és az amotiváció nő. Ebből adódóan eredményeim felhívják a figyelmet a sportolókkal folytatott mentális munka fontosságára, különös tekintettel a sportsérülések és a sportolói kiégés megelőzésében és minimalizálásában.



